
[bookmark: _Toc0]Új kisfilm az inváziós mosómedve magyarországi terjedéséről
Mit keres a mosómedve egy magyar erdőben? Az „Amerikából jöttem – mosómedve gondok” című kisfilm bemutatja, hogyan jelent meg ez az Észak-Amerikából származó ragadozó Európában, és miért adhat okot aggodalomra hazai állományának növekedése.
A mosómedve Észak-Amerikában őshonos, közepes testű ragadozó. Európába az 1930-as években került be: Németországban prémjéért tartották, illetve vadászati céllal engedték szabadon. Rendkívüli alkalmazkodóképességének köszönhetően állományai az elmúlt száz évben jelentősen megnövekedtek, és a faj Európa egyre több területén megjelent.
Magyarországon a mosómedve a 20. század vége óta van jelen, sokáig csak igen kis egyedszámban. Az elmúlt években azonban már szaporodóképes populáció alakult ki, ami természetvédelmi és járványügyi szempontból egyaránt figyelmet érdemel.
A mosómedve változatos táplálkozású faj, ezért számos őshonos állatfajra lehet kedvezőtlen hatással. Emellett több, az emberre is veszélyes kórokozó és parazita gazdája lehet. A faj kezelése és további terjedésének megakadályozása néhány éve megkezdődött a Magyar Agrár- és Élettudományi Egyetem vadbiológus kutatói és az Ócsa Természetvédő Vadásztársaság közreműködésével.
Az új kisfilm röviden bemutatja a mosómedve európai és hazai terjedését, valamint azokat a problémákat, amelyeket egy növekvő állomány okozhat.
Az „Amerikából jöttem – mosómedve gondok” szorosan kapcsolódik a szeptember 7-én bemutatott, „Megállíthatatlan természet” című ismeretterjesztő filmhez. A félórás nagyfilm a Magyarországon megjelenő idegenhonos, inváziós állat- és növényfajokat, terjedésük okait és lehetséges következményeit mutatja be.
A kisfilm itt tekinthető meg:
https://www.youtube.com/watch?v=T4FB8N3irV4

